Haai-slagoffer maak weer grappies | SARIE
FOTO Freeimages.com / Tash Whiteley
René Nel van Bettysbaai, wat verlede week deur 'n haai op Waenhuiskrans aangeval is, is vasberade om gou te herstel … "Want hy wil daai haai gaan 'jag'," spot sy ortopeed, dr. Albert du Toit, laggend.
René, wat gereeld duik, is onkant gevang deur dié aanval. Dié 43-jarige is op Donderdagaand, 23 Junie, deur 'n span dokters by die Cape Gate Medi-Clinic ingewag: "As gevolg van die soort beserings wat haaislagoffers opdoen – gewoonlik baie slegte vel-, been-, spier- en bloedvatskade, terwyl 'n ledemaat soms afgebyt word – het ons seker gemaak dat die regte personeel daar was met sy aankoms: drs. Anton Ras, plastiese chirurg, Alex Acker, narkotiseur en ook René se swaer, Shaun Williams, algemene chirurg, Pierre Mouton, bloedvat-chirurg, en ek," vertel dr. Du Toit.
En ons gewone ouens, moet ons maar eerder uit die see bly? Kenners reken daar sal na raming sowat 100 haai-aanvalle vanjaar wees. Ralph Collier, 'n haaikenner, stel dit egter in perspektief: "100 mense sterf jaarliks as gevolg van vallende kokosneute … As jy dus veilig wil wees, bly ook weg van dié bome …"